જેના માથા માટે અંગ્રેજ સરકારે ઇનામ જાહેર કર્યું છે એવો ચંદ્રશેખર આઝાદ આલ્ફ્રેડ બાગમાં છે એવી બાતમી પોલીસને મળી ગઇ કે તુરત જ ખાનગી લેબાસમાં બે અધિકારીઓ આવ્યા. એમાં એક હતો ડાલચંદ અને બીજો હતો વિશ્વેશ્વર. બંને આઝાદને ઓળખીને પાછા વળ્યા. પાછા વળીને તેણે છૂપી પોલીસના વડા બાવરને બાતમી આપી કે આઝાદ આલફ્રેડ બાગમાં બેઠો છે. છ વરસથી જેને જીવતો યા મૂવો પકડવા જગતની પોણી સત્તા ધરાવતી શહેનશાહતની પોલીસ આભ-જમીન એક કરતી હતી એવા ‘આઝાદ’ને જેર કરવા બાવર તાબડતોબ ઉપડયો. ચકોર આંખોએ મી. નોટ બાવરને આવતો જોતાં જ ‘આઝાદે’ પિસ્તોલ તાકી.